જોકે, સારિસ્કા વાઘ અભયારણ્ય આ વિસ્તારમાં આવેલું હોવાથી વડી અદાલતે આ વિસ્તારની મોટાભાગની ખાણો પર પ્રતિબંધ લગાવી દીધો છે. જેસલમેરમાંથી યેલો મારબલ મેળવવામાં આવે છે. શિલ્પ બનાવવા માટે મહદઅંશે અંબાજી મારબલનો ઉપયોગ કરવામાં આવે છે. આબુરોડ અને તેની આસપાસથી કાળા રંગના મારબલનું ઉત્પાદન કરવામાં આવે છે અને તેને આબુ બ્લેક તરીકે ઓળખવામાં આવે છે. મધ્ય પ્રદેશમાંથી કતની અને જબલપુર રેન્જ નામના મારબલ મળી આવે છે. લીલા રંગનો મારબલ મળે છે તે ઉદયપુર નજીક આવેલા કેસરિયાજીની આસપાસ આવેલી ખાણોમાંથી મેળવવામાં આવે છે. રાજસ્થાન આરસપહાણની ખાણોનું એપિસેન્ટર છે. તમે રાજસ્થાનની મુલાકાતે જશો તો કેટલીક વાર રસ્તામાં પણ તમને નાના પાયે ખોદકામ થઇ રહેલું જોવા મળશે. આ બધી જગ્યાઓ પરથી પણ આરસપહાણ કે ગ્રેનાઇટ જેવા પથ્થરો મેળવવાનું કામ કરવામાં આવે છે. ક્યારેક એવો વિચાર પણ આવે કે આમ તો રાજસ્થાનમાં ઘણાં પ્રવાસન સ્થળો પ્રચલિત છે ત્યારે ક્યારેક આ ખાણોની મુલાકાત લેવાનું પણ આયોજન કરવું જોઇએ, જેથી ખ્યાલ આવે કે આપણાં ઘરોમાં ચમકતો મારબલ કેવી રીતે તૈયાર થઇને આવે છે.